पहली रात शामा और पनियाली गांवों के लोगों के बीच बितायी. तब नैनीताल डीएसबी के हमारे सीनियर रहे डॉ राजेंद्र कोश्यारी शामा गाँव की अर्थव्यवस्था को दुरुस्त करने के काम में जुटे थे. उनका घर पास में ही चीटाबगड़ गाँव में है. राजेंद्र भाई ने ग्रामीण आजीविका पर काम करने के अपने अनुभव हमारे साथ साझा किये. वह वहां सब्जी उत्पादन, मुर्गीपालन, बकरी पालन, पालीहाउस आदि पर काम कर रहे थे और उनके शुरुआती अनुभव अच्छे थे. उन्होंने हमें बताया कि फंडिंग और प्रोजेक्ट से चलने वाली योजनाएं उन्नत आईडियाज तो लाती हैं. सवाल उनको लोगों द्वारा सतत रूप से अपनाने का ही है. राजेंद्र भाई ने बताया कि इस संबंध में सरकार की भूमिका बेहद अहम् है और वही अपनी भूमिका नहीं निभा रही है. यदि गाँव के लोग शिमला मिर्च का उत्पादन करते हैं और यह उत्पाद निश्चित रूप से जैविक श्रेणी के हैं. तो सरकार का काम है कि वह किसानों का उत्पाद सुरक्षित रूप से स्टोर करने के उपाय करे, उत्पादों का सर्टिफिकेशन करवाए और उनका बाजार तलाशने में में किसानों की मदद करे. ग्राहकों का भी हक़ है कि वह कीमत देने पर ताजा और पुख्ता उत्पाद हासिल कर सकें. दरअसल यही कड़ी नहीं जुड़ सकी है.